L 128/60
HU
Az Európai Unió Hivatalos Lapja
2023.5.15.
A BIZOTTSÁG (EU) 2023/949 VÉGREHAJTÁSI RENDELETE (2023. május 12.) a vas-tejkazeinát új élelmiszerként történő forgalomba hozatalának engedélyezéséről és az (EU) 2017/2470 végrehajtási rendelet módosításáról (EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az új élelmiszerekről, az 1169/2011/EU európai parlamenti és tanácsi rendelet módosításáról, valamint a 258/97/EK európai parlamenti és tanácsi rendelet és az 1852/2001/EK bizottsági rendelet hatályon kívül helyezéséről szóló, 2015. november 25-i (EU) 2015/2283 európai parlamenti és tanácsi rendeletre (1) és különösen annak 12. cikke (1) bekezdésére,
mivel:
(1)
Az (EU) 2015/2283 rendelet értelmében csak engedélyezett és az uniós jegyzékbe felvett új élelmiszerek hozhatók forgalomba az Unióban.
(2)
A Bizottság az (EU) 2015/2283 rendelet 8. cikke alapján elfogadta az engedélyezett új élelmiszerek uniós jegyzékét megállapító (EU) 2017/2470 bizottsági végrehajtási rendeletet (2).
(3)
2020. június 16-án a Société des Produits Nestlé S.A. vállalat (a továbbiakban: kérelmező) az (EU) 2015/2283 rendelet 10. cikkének (1) bekezdése értelmében kérelmet nyújtott be a Bizottsághoz a vas szarvasmarhatejből nyert kazeinnel alkotott, foszfáttal stabilizált komplexének uniós piacon új élelmiszerként történő forgalomba hozatalára vonatkozóan.
A kérelmező a vas-tejproteinátnak vasforrásként történő felhasználását kérte a csecsemők és kisgyermekek kivételével az általános népességnek szánt következő termékekben: tej és tejportermékekben, testmozgással összefüggésben forgalmazott üdítőitalokban, kakaós italok készítésére szolgáló kakaóporban, por alakú vagy folyékony malátaalapú pótkávékban, müzliszeletekben, üvegtésztáktól eltérő tésztákban, leveskockákban vagy -granulátumokban (erőlevesalapokban), testtömeg-szabályozás céljára szolgáló, a napi étrend egy részét (egy étkezést) helyettesítő élelmiszerekben, a 609/2013/EU európai parlamenti és tanácsi rendelet (3) 2. cikkében meghatározott, testtömeg-szabályozás céljára szolgáló, teljes napi étrendet helyettesítő élelmiszerekben, a 609/2013/EU rendelet 2. cikkében meghatározott, speciális gyógyászati célra szánt élelmiszerekben, kivéve a csecsemők és kisgyermekek számára készült élelmiszereket, valamint a 2002/46/EK európai parlamenti és tanácsi irányelv (4) 2. cikkében meghatározott étrend-kiegészítőkben.
A kérelemben feltüntetett étrend-kiegészítők javasolt felhasználási mennyisége legfeljebb 700 mg/nap, ami napi legfeljebb 14 mg vasnak felel meg.
A kérelmező azt is javasolta, hogy a vas-tejproteinátot tartalmazó étrend-kiegészítők fogyasztása ne legyen megengedett, ha ugyanazon a napon más olyan élelmiszert is fogyasztanak, amely hozzáadott vas-tejproteinátot tartalmaz.
(1) HL L 327., 2015.12.11., 1. o. (2) A Bizottság (EU) 2017/2470 végrehajtási rendelete (2017. december 20.) az új élelmiszerek uniós jegyzékének az új élelmiszerekről szóló (EU) 2015/2283 európai parlamenti és tanácsi rendelet alapján történő megállapításáról (HL L 351., 2017.12.30., 72. o.).
(3) Az Európai Parlament és a Tanács 609/2013/EU rendelete (2013. június 12.) a csecsemők és kisgyermekek számára készült, a speciális gyógyászati célra szánt, valamint a testtömeg-szabályozás céljára szolgáló, teljes napi étrendet helyettesítő élelmiszerekről, továbbá a 92/52/EGK tanácsi irányelv, a 96/8/EK, az 1999/21/EK, a 2006/125/EK és a 2006/141/EK bizottsági irányelv, a 2009/39/EK európai parlamenti és tanácsi irányelv és a 41/2009/EK és a 953/2009/EK bizottsági rendelet hatályon kívül helyezéséről (HL L 181., 2013.6.29., 35. o.).
(4) Az Európai Parlament és a Tanács 2002/46/EK irányelve (2002. június 10.) az étrend-kiegészítőkre vonatkozó tagállami jogszabályok közelítéséről (HL L 183., 2002.7.12., 51. o.).